લગભગ ૪૦ હજાર કરોડના બજેટવાળી આ લીગનું આયોજન કરવા અત્યારથી ઘણા દેશનાં ક્રિકેટ બોર્ડ બીસીસીઆઇનો સંપર્ક સાધી રહ્યાં છે, પરંતુ દક્ષિણ આફ્રિકા અને દુબઈ આ લિસ્ટમાં સૌથી ઉપર ચાલી રહ્યા છે. દક્ષિણ આફ્રિકા એટલા માટે, કારણ કે તે વર્ષ ૨૦૦૯માં આઇપીએલનું સફળતાપૂર્વક આયોજન કરી ચૂક્યું છે. જ્યારે દુબઈ પણ પોતાની અતિ આધુનિક સુવિધાઓને કારણે લિસ્ટમાં ટોચના સ્થાને ચાલી રહ્યું છે. દુબઈનો એક મોટો ફાયદો એ છે કે તે એશિયામાં જ છે, કારણ કે ક્રિકેટની રમત મોટા ભાગે એશિયન દેશોમાં જ લોકપ્રિય છે. આ સ્થિતિમાં ક્રિકેટ ચાહકો દુબઈ સુધી આરામથી પહોંચી શકે છે, જ્યારે દક્ષિણ આફ્રિકા દૂર હોવાને કારણે એશિયાના સામાન્ય લોકોને ત્યાં સુધી પહોંચવામાં મુશ્કેલી પડે છે.